અહીં હું વિદ્વાન તરીકે નથી લખતો, કારણ કે સત્તાવાર રીતે મારો આ વિષય નથી રહ્યો. આમ છતાં વ્યવસાયની રીતે ભાષા સાથે જીવનભર કામ રહ્યું. તમારા સંકેતના સંદર્ભમાં આટલી સ્પષ્ટતા કર્યા પછી મારો અંગત મત વ્યક્ત કરવાનો અધિકાર હોય તો હું કહેવા માગું છું કે જોડણી બાબતનો વિવાદ ‘રાઈનો પર્વત’ કરવા બરાબર છે. ઇ-ઈ, ઉ-ઊનાં ચિહ્નો જુદાં હોવા છતાં ઉચ્ચારમાં એટલો મોટો ભેદ કદી નહોતો એ હકીકત છે. આમ છતાં, બે ચિહ્નો હોવાથી લોકો એનો પોતાની રીતે ઉપયોગ કરતા રહ્યા. આ ચિહ્નોને વૈકલ્પિક ચિહ્નો માનવાં જોઈએ અને એની ભૂલોને ભૂલ ન માનવી જોઇએ. આમ હું સાર્થ અને ઊંઝા વચ્ચેના માર્ગે ચાલું છું. જેને વિદ્વાનોએ અરાજકતા ગણાવી તે મારી નજરે અરાજકતા નહોતી, માત્ર સંસ્કૃતપ્રેમી વિદ્વાનોની આંખનો મોતિયો જ હતો. આની સામે ઊંઝકોએ જે રસ્તો લીધો તે પણ શાસ્ત્રીય ન હોવાનું મને લાગે છે. શાસ્ત્રીયતા સરળતાથી અલગ નથી હોતી, પણ સરળતા ખાતર કંઇ ટૂંકા રસ્તા ન લેવાય.